Az előterjesztés célja a természet védelméről szóló 1996. évi LIII. törvény (a továbbiakban: Tvt.) 36. §-a alapján a Siroki Nyírjes-tó természetvédelmi terület természetvédelmi kezelési tervének miniszteri rendeletben történő kihirdetése.

A természetvédelmi kezelési tervek készítésére, készítőjére és tartalmára vonatkozó szabályokról szóló 3/2008. (II. 5.) KvVM rendeletben előírtak szerint előkészített, ennek keretében az érintettekkel – köztük a védett természeti területtel érintett önkormányzattal – területi szinten egyeztetett természetvédelmi kezelési terv kihirdetésével az érintettek számára áttekinthetőbbé, kiszámíthatóbbá válik a terület természetvédelmi kezelése, továbbá megalapozza, egyértelművé teszi a hatósági döntéseket. A természetvédelmi célú előírások jogszabályban történő kihirdetése hozzájárul a terület különleges táji és természeti értékeinek (tőzegmoha láp), s ezáltal hazánk biológiai sokféleségének hatékony megőrzéséhez, fenntartásához.

A tervezet célja továbbá a Siroki Nyírjes-tó természetvédelmi terület lehatárolásának ‒ a 109/1999. (XII. 29.) FVM rendelet 2013. január 1-je óta hatályos 39/A. § (2) bekezdésében biztosított lehetőséggel összhangban ‒ egyes érintett földrészletek területi mértékben meghatározott részterületének meghatározásával történő megadása. Ezzel a Siroki Nyírjes-tó természetvédelmi terület védettségének fenntartásáról szóló 155/2007. (XII. 27.) KvVM rendeletben alkalmazott jelenlegi megoldás helyett hosszú távon is biztosítható a pontos és állandó lehatárolás. A hatályos rendelet ugyanis az érintett földrészletnek a védett természeti területre eső részét az érintett *erdőrészletek* feltüntetésével jelöli ki, azonban az erdőrészlet-határok az erőtervezés, az erdőgazdálkodási tevékenység során változhatnak.

Az érintett részterületnek a tervezetben alkalmazott, EOV koordinátákkal leírt töréspontokkal való kijelölése hosszú távon is állandó és egzakt meghatározást biztosít.

A módosítással a területi lehatárolás meghatározásának *módja* változik csupán, a védett természeti terület kiterjedésének megváltoztatására nem irányul jogalkotói szándék. Tekintettel azonban arra, hogy a lehatárolás során felhasznált térinformatikai adatállományok alapján végzett területszámítás a hatályos rendeletben szereplő, hektárban megadott összterülettől eltérő eredményt adott – vélhetően a felhasznált digitális adatállományok nagyobb pontossága miatt – szükséges a rendeletben szereplő terület-adat pontosítása is. Hangsúlyozzuk azonban, hogy a védett természeti terület fizikai határa, természetbeni kiterjedése nem változik, erre irányuló rendelkezést nem tartalmaz a tervezet.